L 242/74
HR
Službeni list Europske unije
29.9.2023.
77.
primjećuje da Revizorski sud zaključuje da stopa pogreške u prihodima nije bila značajna; napominje da su pregledani sustavi povezani s prihodima općenito bili učinkoviti, ali da je utvrđeno da su ključne unutarnje kontrole u pogledu tradicionalnih vlastitih sredstava u određenim državama članicama i upravljanje rezervama za PDV i otvorenim točkama u pogledu tradicionalnih vlastitih sredstava u Komisiji bili samo djelomično učinkoviti zbog trajnih nedostataka;
78.
sa zabrinutošću primjećuje da kad je riječ o carinskim pristojbama, postoji rizik od toga da ih uvoznici nacionalnim carinskim tijelima ne prijave ili da ih ne prijave točno; ističe da ti utajeni iznosi, poznati kao „manjak sredstava prikupljenih od carina”, nisu obuhvaćeni računovodstvenim sustavima za tradicionalna vlastita sredstva država članica i ne spadaju u područje primjene revizorskog mišljenja Revizorskog suda o prihodima; sa zabrinutošću primjećuje da manjak sredstava prikupljenih od carina može utjecati na iznose pristojbi koje utvrđuju države članice; zabrinut je zbog toga što, prema Revizorskom sudu, već treću godinu zaredom mjere koje Unija poduzima za smanjenje manjka i ublažavanje rizika u pogledu tradicionalnih vlastitih sredstava nisu potpune; zabrinut je zbog toga što niz godina postoje ozbiljni nedostatci u načinu na koji države članice računovodstveno obrađuju vlastita tradicionalna sredstva i upravljaju njima; sa zabrinutošću primjećuje nedovoljan napredak u nizu mjera iz carinskog akcijskog plana Komisije;
79.
pozdravlja činjenicu da se broj otvorenih dugo nepodmirenih točaka u pogledu tradicionalnih vlastitih sredstava znatno smanjio od 2019. do 2021. i da je Komisija ažurirala svoj postupak za obradu rezultata inspekcije u pogledu tradicionalnih vlastitih sredstava, potiče Komisiju da uključi sustav za rangiranje nedostataka država članica prema redoslijedu prioriteta i odredi rokove za njihove daljnje mjere na temelju odgovora država članica;
80.
prima na znanje da je DG BUDG šestu godinu zaredom zadržao zadršku koja je izražena jer su u proračun Unije preneseni netočni iznosi tradicionalnih vlastitih sredstava zbog prikazivanja vrijednosti tekstila i cipela uvezenih iz Kine manjom od stvarne u razdoblju 2011.–2017. primjećuje da je 8. ožujka 2022.
Sud Europske unije objavio svoju konačnu odluku o Komisijinom postupku protiv Ujedinjene Kraljevine zbog povrede zaključivši da Ujedinjena Kraljevina nije ispunila svoje obveze prema pravu Unije u pogledu vlastitih sredstava; Preporuke
81.
podržava preporuke Revizorskog suda iz njegovog godišnjeg izvješća, kao i iz povezanih tematskih izvješća; poziva Komisiju da ih provede bez odgode i da obavještava tijelo nadležno za davanje razrješnice o napretku provedbe;
82.
nadalje, poziva Komisiju da: (a) poboljša procjenu financijskih rizika za tradicionalna vlastita sredstva pravodobnom provedbom relevantnih mjera iz carinskog akcijskog plana; (b) zajamči zaštitu proračuna Unije općom i sustavnom upotrebom digitalnih i automatiziranih sustava za izvješćivanje, praćenje i reviziju te hitno uspostavi integriran i interoperabilan sustav koji se, među ostalim, temelji na postojećim alatima i bazama podataka; Jedinstveno tržište, inovacije i digitalizacija
83.
napominje da se podnaslov 1.
VFO-a „Jedinstveno tržište, inovacije i digitalizacija” odnosi na 10,2 % proračuna Unije odnosno 18,5 milijardi EUR: od tog iznosa 10,8 milijardi EUR (58,7 %) potrošeno je za istraživanje, 2,6 milijardi EUR (13,9 %) za svemir, 2,2 milijarde EUR (11,8 %) za promet, energiju i digitalizaciju, 1,5 milijardi EUR na InvestEU i 1,4 milijarde EUR (7,4 %) za ostala područja;
84.
primjećuje da je Revizorski sud ispitao statistički reprezentativan uzorak od 130 transakcija koje obuhvaćaju cijeli raspon potrošnje u okviru ovog naslova VFO-a, informacije o pravilnosti u godišnjim izvješćima o radu Glavne uprave za gospodarske i financijske poslove (GU ECFIN), GU RTD-a i REA-e, koja su uključena u Komisijino godišnje izvješće o upravljanju i uspješnosti, te odabrane IT sustave Komisije;